## Indústria concedix 48,5 milions d’euros per a inversions productives de 787 pimes de la Comunitat Valenciana

*** Estes ajudes suposen una inversió induïda de 166,6 milions d’euros i contribuiran al manteniment de 26.000 llocs de treball
* Es tracta de la primera mesura prevista en l’Estratègia de reindustrialització 2024-2028
* S’han concedit subvencions al 40 % a 21 pimes de municipis en risc de despoblament que permetran mantindre 390 llocs de treball**

La Conselleria d’Innovació, Indústria, Comerç i Turisme ha concedit 48,54 milions d’euros per a un total de 787 pimes de la Comunitat Valenciana.

Estes ajudes s’emmarquen en la convocatòria de 2024 per a donar suport a les inversions productives realitzades per les pimes de diversos sectors industrials i suposen una inversió induïda de 166,6 milions d’euros i contribuiran al manteniment de 26.000 llocs de treball.

La consellera d’Innovació, Indústria, Comerç i Turisme, Nuria Montes, ha destacat que es tracta de “la primera mesura prevista en l’Estratègia de reindustrialització 2024-2028 presentada esta setmana, i representa un clar exemple del compromís del Consell de Carlos Mazón amb els sectors productius i per una indústria més sòlida, dinàmica i sostenible”.

“Estes subvencions ens permeten fer costat a les pimes en les seues inversions en actius materials i immaterials, perquè modernitzen les línies de producció i puguen millorar els seus resultats, la seua competitivitat i productivitat”, ha continuat.

Montes ha detallat que són ajudes directes d’un màxim de 200.000 euros que subvencionen a fons perdut el 30 % dels costos admesos relatius a inversions en actius materials, com per exemple maquinària i millora d’equips, així com en actius immaterials, com l’adquisició de patents, marques, llicències de fabricació, disseny de productes, drets d’imatge, desenrotllaments industrials o coneixements inventariables, entre altres aspectes.

A més, compten amb una major intensificació del 40 % de l’ajuda a les inversions que realitzen les pimes industrials localitzades en els municipis en risc de despoblament. En este sentit, en 2024 s’han concedit ajudes a 21 empreses d’estes localitats, que permetran mantindre 390 llocs de treball i crear-ne 15 nous.

També preveuen les inversions de pimes de la Comunitat Valenciana en instal·lacions de prevenció o extinció d’incendis i per al compliment de la normativa sectorial de seguretat industrial.

**Sectors i províncies**

El resultat de la concessió, atesos els diversos sectors, ha sigut el següent: el sector metal·lomecànic compta amb 7,44 milions d’euros per a fer costat a 120 pimes; plàstic, 5,53 milions d’euros per a 73 pimes; paper i arts gràfiques, 5,2 milions d’euros destinats a 78 empreses del sector, i tèxtil, 5,2 milions d’euros per a 87 pimes beneficiàries.

El sector fusta, mobles i il·luminació rebrà 4,88 milions d’euros per a 94 empreses; químic, 4,12 milions d’euros i 68 pimes; ceràmica, vidre i altres, 3,47 milions d’euros i 43 pimes; envasos i embalatges, 2,92 milions d’euros per a fer costat a 40 empreses, i cuir i calcer, 2,23 milions d’euros per a 52 pimes.

La valorització de materials comptarà amb una concessió d’1,87 milions d’euros que beneficiaran 23 pimes del sector; biotecnologia i producció audiovisual, 1,48 milions d’euros per a 29 empreses; automoció, espacial, aeronàutica i semiconductors, 1,49 milions per a fer costat a 24 pimes; marbre, pedra natural i àrids, 1,56 milions d’euros destinats a 27 pimes, i joguet i altres, 1milió d’euros per a 29 empreses del sector.

Del total d’ajudes concedides 16,75 milions d’euros corresponen a 311 pimes industrials de la província d’Alacant, 5,14 milions d’euros es destinaran a 75 empreses de Castelló i 26,64 milions d’euros, a 401 pimes de València.

Les empreses beneficiàries hauran de presentar la documentació justificativa fins al termini màxim del 4 de novembre de 2024 mitjançant el tràmit telemàtic al qual s’accedirà a través [d’este enllaç](https://www.gva.es/va/inicio/procedimientos?id_proc=22676).

Fecha: 03/10/2024